Nigeria ce ta shida a iya kwallo a Afirka - BBC Hausa
Nigeria ce ta shida a iya kwallo a Afirka
http://www.bbc.com/hausa/wasanni-40522089
Nigeria ta yi kasa zuwa matsayi na shida a jerin Fifa da ta fitar a ranar Alhamis
Tawagar kwallon kafa ta Super Eagles ta Nigeria ta yi kasa zuwa mataki na shida a jerin kasashen da suke kan gaba a iya taka-leda a Afirka.
A jadawalin da hukumar kwallon kafa ta duniya, Fifa ta fitar a ranar Alhamis ya nuna Nigeria ce ta 39 a jerin wadan da suke kan gaba a murza-leda a duniya.Kasar Masar ce ta daya a Afirka, sai Senegal ta biyu Jamhuriyar Congo ta uku sannan Tunisia ta hudu da Kamaru a mataki na biyar.
A ranar 1 ga watan Yuni hukumar kwallon kafa ta duniya ta fitar da sakamakon watan, inda Nigeria ce ta hudu a Afirka kuma ta 34 a duniya. Jamus ita ce ta daya a iya kwallo a duniya, matakin da ta rasa shekara biyu, bayan da ta maye gurbin Brazil wadda ta dawo matsayi na biyu.Argentina ce ta uku sai Portugal wadda ke rike da kofin nahiyar Turai a mataki na hudu.